Author: masarik
Last saved by: spano
Company: mspnm

Predkladacia správa

Návrh zákona sa predkladá na základe Plánu legislatívnych úloh vlády SR na rok 2003, úloha č. 2002/1358/B/1/02-2 a pri jeho vypracovaní nemalo ministerstvo ambície v širokom rozsahu a podstatne upravovať jednotlivé ustanovenia tak, aby sa zmenila celková filozofia zákona o štátnom podniku. Ministerstvo zastáva názor, že k rozsiahlej úprave zákona sa má pristúpiť až po dôkladnej analýze dopadu uplatňovania tohto zákona v praxi. Pričom podnety a návrhy jednotlivých rezortov by mali byť spracované ešte pred vypracovaním prípadného nového návrhu zákona o štátnom podniku a jeho uvedenia do legislatívneho procesu. 
Ministerstvo pre správu a privatizáciu národného majetku SR v zmysle uznesenia vlády SR č. 1117 z 28. novembra 2001 k návrhu opatrení na zhodnocovanie majetku obchodných spoločností, ktorých jediným zakladateľom je štát a majetku štátu v správe štátnych podnikov a iných štátnych organizácií realizujúcich  trhové aktivity vypracovalo novelu zákona č. 111/1990 Zb. o štátnom podniku s cieľom zabezpečiť transparentnú správu a nakladanie s majetkom štátneho podniku na porovnateľnej úrovni s právnou úpravou akciovej spoločnosti v Obchodnom zákonníku.
V rámci prerokúvania predmetnej novely zákona v Národnej rade Slovenskej republiky boli do návrhu zákona zapracované pripomienky  poslancov,  pripomienky kancelárie prezidenta Slovenskej republiky a zákon po týchto úpravách bol Národnou radou Slovenskej republiky schválený a publikovaný v Zbierke zákona v čiastke 213 ako zákon č. 547/2002 Z. z., ktorým sa mení a dopĺňa zákon č. 111/1990 Zb. o štátnom podniku v znení neskorších predpisov.
 Návrh zákona, ktorým sa mení a dopĺňa zákon č. 111/1990 Zb. o štátnom podniku sa predkladá na základe Plánu legislatívnych úloh vlády SR nan rok 2003 a odstraňuje nesúlad v niektorých ustanoveniach, ktorý vznikol pri schvaľovaní zákona č. 547/2002 Z. z. a legislatívnotechnicky dopĺňa  a upresňuje niektoré ďalšie ustanovenia.  
Do návrhu zákona bola premietnutá taktiež úloha vyplývajúca z uznesenia vlády SR č. 350/2003 zapracovať do návrhu zákona ustanovenia zamerané na boj proti korupcii. Materiál bol predložený odboru boja proti korupcii zriadeným Úradom vlády SR, ktorý k návrhu nemal pripomienky.
Na rokovaní Legislatívnej rady vlády SR dňa 25.2.2003 po všeobecnej rozprave k predloženému návrhu zákona bol prijatý záver, že  návrh  treba  prepracovať a po medzirezortnom pripomienkovom konaní  predložiť na rokovanie Legislatívnej rady vlády SR. Z uvedeného  dôvodu návrhu zákona po zapracovaní pripomienok z Legislatívnej rady vlády SR bol opätovne predložený do medzirezortného pripomienkového konania. Pripomienky boli do návrhu zapracované a materiál bol opätovne predložený na rokovanie Legislatívnej rady vlády. Legislatívna rada vlády SR návrh zákona na svojom zasadnutí dňa 17. 6. 2003 s pripomienkami schválila a odporučila tento materiál postúpiť na ďalšie ústavné prerokovanie. Návrh zákona sa predkladá bez rozporov.
Návrh zákona nebude mať finančné dopady na štátny rozpočet, rozpočet obcí a vyšších územných celkov.
Vyhodnotenie medzirezortného pripomienkového konania je súčasťou materiálu. 
Návrh zákona bol predložený na rokovanie Rady hospodárskej a sociálnej dohody, ktorá ho prerokovala 4. júla 2003 a odporučila tento materiál predložiť na rokovanie vlády SR.